Papersnake/gushiwen huggingface dataset:
舟行遣兴
詹慥（宋代）

合稽尚隔三千里，临贺初盘一百滩。
殊俗问津言语异，长年为客岐路难。
背人山岑重重去，照鷁梅花树树残。
酌酒杔楼今日意，题诗船壁后来看。
皆山夜起
赵文（宋代）

上田下田水哓哓，南岭北岭虫啁啁。
如此月明谁管领，可怜满壁海棠梢。
赠别 其四
吴惟信（宋代）

笙歌一曲强相留，酒不能消满面愁。相对正弹离别泪，杜鹃声到夕阳楼。
踏莎行
丁求安（宋代）

风卷霜浓，寒销冰谢。一年皎月惟今夜。桑弧蓬矢庆门阑，云旌羽盖连车马。

命服新翻，恩波如泻。海沂致锦传声价。晓来和和气着梅梢，春随温诏看看下。
句
程瑀（宋代）

七年三破桃花浪。
池上次潘茂洪韵
张镃（宋代）

水禽花底静藏头，识我青蘋欲暮愁。
三十六陂焉用许，一航冲岸柳丝桑。
费徵君旧居
张蠙（唐代）

浮世抛身外，栖踪入九华。遗篇补乐府，旧籍隶仙家。

池静龟升树，庭荒鹤隐花。古来天子命，还少到烟霞。
小酌敬岩梅下和立斋韵
王柏（宋代）

化工忘惨舒，但起姑息念。
一冬漏阳和，未识六花片。
屈指不十日，冉冉岁华禅。
我闻敬岩下，梅英照清浅。
尊酒酌嘉友，薄批明月荐。
披图论人物，行子戏然战。
回首九君咏，清赏恨疎远。
从今蒞新盟，谈笑恣雄辨。
多藉冰雪章，细澡尘埃面。
岁岁腊残时，检举旧公案。
集清素堂怀王柳村
杨试德（清代）

孤云何事恋荒村，此日徒空北海樽。江上梅花怀故国，天涯芳草怨王孙。

三春风雨他乡晚，一代文章处士尊。想见翠屏新涨绿，钓船沽酒系柴门。
早秋旅夕
郭奎（元代）

初月凉风夜向阑，倚楼愁到笛声残。
天高阊阖银河白，露滴梧桐金井寒。
多病马卿犹是客，几时张翰也辞官。
年年怕近清秋日，忆杀湖边旧钓竿。
偈颂一百零九首
释可湘（宋代）

石说法，不谈禅。
句句皆含妙，明明不在言。
难将耳听，只贵心传。
此外别求玄路入，洛阳桥上望长安。
督储至白羊口信宿游西山诸寺
罗荣（明代）

白羊城堡枕关腰，上谷春风冻未消。薄□五更侵土炕，残澌二月下山桥。

老僧肃客焚香迓，稚子烹茶扫叶烧。大觉以南皆赐寺，宦游应喜避尘嚣。
咸淳三年生日口号
贾似道（宋代）

君恩犹使居湖曲，年未为高奈病何。
做却潞公官职了，较来谢事不争多。
和刘后村梅花百咏 其十一
方蒙仲（宋代）

少陵前仅陆君诗，骚里居多摭茝蓠。未必梅花非有待，不妨敲琢古人遗。
古
王十朋（宋代）

老去最惜别，同僚情更钟。三杯古峰驿，添我别情浓。
观画
李昭玘（宋代）

梦泽正天寒，南峰带秋色。诗人句不尽，馀意传粉墨。

年来两眼昏，吏牍苦侵迫。明窗展横素，刮膜谢砭石。

往时蓬莱宫，图画灿东壁。拾遗老阴峭，思训丽春碧。

经年一过眼，行绕不暇食。太行逢李生，笔势妙思索。

未成真营丘，不俗已高格。安得十万钱，尽致鹅溪白。

不须念衣裘，䃜灰日滋殖。写我江湖心，浩荡满千尺。
盐官和尚赞
释慧远（宋代）

老倒放，不会事，
扇破觅，犀牛儿。
尚有遗风余烈，{左口右发}吒哒哩嚤呢。
和杨秀才友夔三首 其二 秋夜
程俱（宋代）

谁谓方寸地，并包无故新。长宵不能寐，万绪愁攻人。

展转计后不，攀缘及前身。苦恨隙驹疾，回嗟秽涂辛。

披衣问何居，梦觉两不真。白鸟固已空，青灯聊可亲。

念此纸上迹，皆为窖中尘。投卷嘿忘我，栖鸡已鸣辰。
新春
詹初（宋代）

岁月新更又一春，迎春还是旧年人。
愿除旧妄生新意，端与新年日日新。
史敷文挽词
楼钥（宋代）

八行诸孙盛，三公嗣子贤。
连收四鹗荐，只欠一青毡。
郎省刑章肃，侯邦政誉传。
平生忧国意，齎志入重泉。
黄制干坐上题墨竹扇
王质（宋代）

自有清风风不吹，虽无明月月相随。此君不可无一日，奈有霜寒露冷时。
用夹谷子括吴山晚眺韵十首
方回（元代）

泰伯封疆四望宽，胜将吴越旧书观。
苧罗山下春才到，麋鹿台边沼已寒。
不有采香专怙宠，可能尝胆便除残。
今年木德临心宿，重见家家衽席安。
光皇祐二年谒告归乡晨至治平二上方得再来怆
司马光（宋代）

十六载重归，顺涂歌式微。
青公弊庐在，白首故人稀。
外饰服章改，流光颜貌非。
巫咸旧山色，相见尚依依。
中秋良会客有不待月而别者
庞尚鹏（明代）

庾亮多秋兴，高怀向晚开。酒深人渐散，天远月徐来。

瑶草千茎露，彤云百尺台。嫦娥能共醉，徙倚夜徘徊。
送卢次夔赴仲父校书之诏
戴栩（宋代）

离家向京国，客思独从容。
有句诗人读，无书馆吏供。
蛰雷先一月，晴岭沓千峰。
马上思亲处，题缄寄所逢。
寄献北都留守裴令公
白居易（唐代）

天上中台正，人间一品高。休明值尧舜，勋业过萧曹。

始擅文三捷，终兼武六韬。动人名赫赫，忧国意忉忉。

荡蔡擒封豕，平齐斩巨鳌。两河收土宇，四海定波涛。

宠重移宫龠，恩新换阃旄。保厘东宅静，守护北门牢。

晋国封疆阔，并州士马豪。胡兵惊赤帜，边雁避乌号。

令下流如水，仁沾泽似膏。路喧歌五袴，军醉感单醪。

将校森貔武，宾僚俨隽髦。客无烦夜柝，吏不犯秋毫。

神在台骀助，魂亡猃狁逃。德星销彗孛，霖雨灭腥臊。

烽戍高临代，关河远控洮。汾云晴漠漠，朔吹冷颾颾.

豹尾交牙戟，虬须捧佩刀。通天白犀带，照地紫麟袍。

羌管吹杨柳，燕姬酌蒲萄。银含凿落盏，金屑琵琶槽。

遥想从军乐，应忘报国劳。紫微留北阙，绿野寄东皋。

忽忆前时会，多惭下客叨。清宵陪宴话，美景从游遨。

花月还同赏，琴诗雅自操。朱弦拂宫徵，洪笔振风骚。

近竹开方丈，依林架桔槔。春池八九曲，画舫两三艘。

径滑苔黏屐，潭深水没篙。绿丝萦岸柳，红粉映楼桃。

为穆先陈醴，招刘共藉糟。舞鬟金翡翠，歌颈玉蛴螬。

盛德终难过，明时岂易遭。公虽慕张范，帝未舍伊皋。

眷恋心方结，踟蹰首已搔。鸾皇上寥廓，燕雀任蓬蒿。

欲献文狂简，徒烦思郁陶。可怜四百字，轻重抵鸿毛。
又寄二阕 其一
韩琦（宋代）

月榭风亭胜雅名，主公闲适愈多情。芳樽屡酌瀛洲上，谁听霓裳散序声。
洞庭
华镇（宋代）

险固三苗左，茫洋七泽西。山光千叠小，天碧四垂低。

风便修途近，波惊跬步迷。谁知鱼鸟乐，不复待鼗鞞。
地瓜行
施士升（清代）

葡萄绿乳西土贡，荔支丹实南州来。此瓜传闻出吕宋，地不爱宝呈奇材。

有明末年通舶使，桶底缄藤什袭至。植溉初惊外域珍，蔓延反作中邦利。

白花朱实盈郊原，田夫只解薯称番。岂知糗粮资甲货，唪唪可比蹲鸱蹲。

海隅苍生艰稼穑，惟土爱物补硗瘠。不得更考范氏书，丰年穰穰满阡陌。
清夜辞 其一
白玉蟾（宋代）

霜清兮露冷，暮天碧兮微云飞。北风兮吹我衣，梅花下兮明月来几时。
杂咏一百首·班婕妤
刘克庄（宋代）

妾命薄如纸，君恩冷似冰。
生当事长信，死愿奉延陵。
怀醉愚翁 其一
李主敬（元代）

天地无秋风，白发何从生。由来豪杰士，有志竟何成。

玄台一朝闭，窅窅不复明。惟馀松桂月，照彻古今情。
琴歌
赵抟（唐代）

绿琴制自桐孙枝，十年窗下无人知。清声不与众乐杂，

所以屈受尘埃欺。七弦脆断虫丝朽，辨别不曾逢好手。

琴声若似琵琶声，卖与时人应已久。玉徽冷落无光彩，

堪恨钟期不相待。凤啭吟幽鹤舞时，撚弄铮摐声亦在。

向曾守贫贫不彻，贱价与人人不别。前回忍泪却收来，

泣向秋风两条血。乃知凡俗难可名，轻者却重重者轻。

真龙不圣土龙圣，凤凰哑舌鸱枭鸣。何殊此琴哀怨苦，

寂寞沈埋在幽户。万重山水不肯听，俗耳乐闻人打鼓。

知君立身待分义，驱喝风雷在平地。一生从事不因人，

健步窣云皆自致。不辞重拂弦上尘，市廛不买多谗人。

莫辞憔悴与买取，为君一曲号青春。
入阳朔后万峰如束笋刺天水清如镜鹅卵石红紫殊杂夕阳西下舟行金光黛色中迥非尘景岸多金沙女子淘者甚众
曾广钧（清代）

万峰束笋破青冥，上尽丹梯倒建瓴。玉虎转轳牵栈石，铁犀悬缆度空舲。

东风细雨过寒食，春水新波涨驿亭。画岭画溪兼画舫，更铺金屑映芳龄。
重过横云山怀静维
神一（清代）

翠竹丹崖倚碧流，轻桡重拨意悠悠。山灵未许同招隐，画栋飞云锁上头。
同林择之姚宏甫游鼓山
赵汝愚（宋代）

几年奔走厌尘埃，此日登临亦快哉。
江月不随流水去，天风直送海涛来。
故人契阔情何厚，禅客飘零事已灰。
堪叹世人只如此，危栏独倚更徘徊。
七言道中示三使二首 其一
沈遘（宋代）

初持诏节下宫衙，四牡临门敢顾家。稍远郊畿还感慨，却瞻原顾自光华。

使行万里谁非病，义重千钧始拜嘉。遥指燕山数归日，都城犹未有多花。
百丈山六咏 其三 山门
朱熹（宋代）

置屋两山间，巧当奇绝处。峡束百泉倾，涧激回风度。
古意 其一
张澯（明代）

结发嗟未久，寒暑互相迁。妾身谷中兰，幽香谁当怜。

素质幸未凋，君心宜自坚。展转不得见，恩爱在何年。

忆昔江南时，妾身苦未诉。自恨岭头梅，日被红芳妒。

红芳几度开，妾身尚如故。容华难久常，蹉跎岁聿莫。
挽储华谷四首 其三
卫宗武（宋代）

世慕长生术，君尤早用功。谈玄徒至老，养素竟成空。

身已随朝露，神应到阆风。清言那复接，赖有注参同。
弄花香满衣
林希逸（宋代）

隔岸闻风处，清晨嗅露房。花因閒弄久，衣有带来香。

试摘枝头白，还拈叶底黄。恍如玉皇吏，来自锦窠郎。

袖比朝方罢，心因恼欲狂。谢安休掩鼻，非佩紫罗囊。
葛通判请益非心非佛因缘以偈示之
释慧远（宋代）

即心即佛眉拕地，非佛非心双眼横。
蝴蝶梦中家万里，子规枝上月三更。
句
王从（宋代）

堕蕊尽教输燕子，嫩寒犹及占梨花。
菩萨蛮 葬花
陆蓉佩（清代）

斜阳庭院深深处。荷锄闲觅荒苔路。几度费沉吟。殷勤护惜深。

匆匆芳事改。一半随流水。蝶梦漫惊疑。魂归明月时。
授衣歌
李子卿（唐代）

天之高兮无不覆，君之大兮无不祐。生人殖物，既庶且富。

尔在于时，尔茅于昼。霜始降兮女工就，岁时穷兮寒衣授。
滩声
邹浩（宋代）

江流随落复随生，巧作滩声入户庭。六律五音无不有，人谁如我饱曾听。
畏吾村谒李文正公祠
方应纶（清代）

耆耇摧将尽，貂珰煽未休。委蛇销炽焰，持重护清流。

诗格开何李，忠谋补谢刘。灵祠香一瓣，惆怅暮云秋。
丁氏花园 其二
韦宪文（明代）

花枝骄白社，竹影映青樽。月转初稀席，风来自闭门。

深云将树没，独鸟掠泉翻。生态供蓬鬓，陶园倘并论。
忆远曲
元稹（唐代）

忆远曲，郎身不远郎心远。沙随郎饭俱在匙，

郎意看沙那比饭。水中书字无字痕，君心暗画谁会君。

况妾事姑姑进止，身去门前同万里。一家尽是郎腹心，

妾似生来无两耳。妾身何足言，听妾私劝君。

君今夜夜醉何处，姑来伴妾自闭门。嫁夫恨不早，

养儿将备老。妾自嫁郎身骨立，老姑为郎求娶妾。

妾不忍见姑郎忍见，为郎忍耐看姑面。
出门与邻人笑谈久之戏作
陆游（宋代）

少时已叹少驩娱，衰病经旬一笑无。
今日出门逢父老，欣然随众强卢胡。
次韵王仲达龙图
刘摰（宋代）

常慕诗之学，今逢将者才。讽吟真嘬炙，畏默若衔枚。

天地秋风老，江湖醉梦回。韶英方合奏，难使击辕陪。
舍轿马而步
孔武仲（宋代）

严风驾雪霜，吾轿颇温燠。
白日暖郊原，吾马快驰逐。
二者皆得用，翩如两黄鹄。
马骄倦提策，桥狭厌挛束。
何以救斯弊，奔驰有吾足。
副之两革靴，随以一筇竹。
凫趋上高冈，虎步出平陆。
折花得低枝，照影临深谷。
道逢田间叟，时访以耕牧。
北音稍入耳，俚语俄满腹。
行行及前堆，小汗已脉沐。
芳草可为茵，吾眠不须褥。
人生忌太佚，终岁居华屋。
醉饱耳目昏，软暖筋骸缩。
今吾异于此，千里干微禄。
朝随麏麞骋，夜侣鸿雁宿。
户枢劳乃久，金矿缎方熟。
聊歌以自娱，不作杨朱哭。
世华将有登州之行作是诗以送之
党怀英（金朝）

少陵兄弟盖三人，坡老相知只卯君。五亩有期将共隐，一尊何易便轻分。

秋鸿渺渺看孤往，夜雨潇潇忍独闻。他日书来问无恙，我应深钓竹溪云。
双溪方伯夏初见过就饮石几留诗次韵
李梦阳（明代）

孤城春气輚温风，石几閒门夏树中。遇客便移杯酒玩，题诗今得故人同。

犹惊鸟动花纷落，况值日斜樽不空。晚暮苍茫万里色，赖君长剑倚崆峒。
次韵周嘉仲刑曹简航师食笋四首 其一
张扩（宋代）

箨龙豢不得，托根暂神奇。忽化清净供，结缘贫导师。

回甘溢齿颊，常带泉石滋。要知服食功，不减琼田芝。
句 其六
林希（宋代）

江入海门吞百粤，楼横铁瓮跨三山。
赠别讲僧若水
毛滂（宋代）

道人永嘉老，口作智者语。
从挥铁如意，宝藏发深贮。
行住自如如，当亦无住所。
踏雪来东山，了不惮修阻。
孤云亦何心，东风复吹去。
索诗赞行色，我敢靳不与。
道人已得道，逢魔犹龃龉。
古气生面目，清流见幽屿。
冷冷微妙音，松风鸡寒雨。
九旬谈妙用，况乃超佛祖。
东归花木繁，啾唧鸟雀聚。
道人具眼目，要当反聋瞽。
万事付一笑，本饭饱亭午。
聊经答道人，瓶巾过水浒。
相和歌辞。铜雀台
薛能（唐代）

魏帝当时铜雀台，黄花深映棘丛开。

人生富贵须回首，此地岂无歌舞来。
书院杂咏 燕竹
王十朋（宋代）

问讯东墙竹，佳名今始知。龙孙初迸日，燕子却来时。
秋兴四首 其四
安全（清代）

湿云带雨压楼头，落叶飘风满院秋。往事闲追成幻梦，故人不院倍牢愁。

蘧蘧易认园中蝶，渺渺难驯海上鸥。把酒倚窗聊拨闷，遥闻玉笛按凉州。
送杜越江佐觐省往新安江
刘长卿（唐代）

去帆楚天外，望远愁复积。想见新安江，扁舟一行客。

清流数千丈，底下看白石。色混元气深，波连洞庭碧。

鸣桹去未已，前路行可觌。猿鸟悲啾啾，杉松雨声夕。

送君东赴归宁期，新安江水远相随。见说江中孤屿在，

此行应赋谢公诗。
梦归故园二首
刘兼（唐代）

旧馆秋寒一梦长，水帘疏影入回塘。
宦情率尔拖渔艇，客恨依回在燕梁。
白鹭独飘山面雪，红蕖全谢镜心香。
起来不语无人会，醉倚东轩半夕阳。
自法石早归
黄公度（宋代）

避暑寓祇园，黎明度远村。桑麻迷杜曲，鸡犬散桃源。

径草细将合，溪流深不喧。幽怀未能惬，城郭已朝暾。
废墟秋眺二首 其一
曹家达（清代）

落日莽平楚，西风摇远心。为谁结幽愫，复此一登临。

草树自葱郁，山河变古今。君门填虎豹，薄暮托哀音。
送夏廷简宿怡山兰若
王偁（宋代）

别路绕珠林，秋来落叶深。
一灯今夜雨，千里故人心。
已觉空门幻，还惊旅况侵。
坐闻钟鼓曙，离思转沉沉。
耕园驿
蔡襄（宋代）

使轺迢递到天涯，候馆迁延感岁华。
白发却攀临砌树，青条犹放过墙花。
悲来唯见金城柳，醉后曾乘海客槎。
欲问昔游无处所，晚烟生水日沈沙。
自一条山出长城寄怀赵芝山都督
俞明震（清代）

束风吹沙春无色，白日荒荒草痕黑。驱车不向中原行，藐然大地无空阔。

天低野旷不见路，沙上行人愁日昃。一驼回首向长城，绝似湖阴孤鹭立。

两年放失江南春，翻从绝漠望乡国。故人赆别知我贫，语我重来意悽切。

乾坤已更新涕泪，阅世难循旧车辙。我行万里蚁旋磨，君拥岩疆龙起蛰。

散兵无术绝输挽，穷边例为人弃置。时艰不作来日计，改弦往往穷儒术。

人间何世我别君，君自忧危我萧瑟。尘昏跃马一碗泉，聊取甘芳解烦渴。
挽太府丞知徽州韩公
程珌（宋代）

翊运勋臣第一家，却于翰墨掇英华。
谁知忠孝千年事，不逐春风落水花。
寄呈尤侍郎二首
张镃（宋代）

卧疾睽人事，逾旬只掩扉。
野情添懒情，宗伯极瞻依。
篱落寻黄独，檐楹接翠微。
健来方数日，诗又不教肥。
五十自寿集唐五十首 其十四
瞿士雅（清代）

由是蹉跎一老夫，家贫兄弟未当途。天时人事常多故，富贵功当焉足图。

已被秋风教忆鲙，更闻春鸟劝提壶。

瓮中竹叶今朝熟，救得相如渴病无。
春日江中
杨鸾（唐代）

尘思离城便豁然，漫随花柳过前川。小舟荡入千峰影，别是人间一洞天。
物外杂题
陆游（宋代）

过市摩双眼，惊嗟阅盛衰。
朱楼倚霄汉，曾见始成时。
晚霁
宋庠（宋代）

断续簷声歇，徘徊隙影赊。
归云卫树破，残雨入楼斜。
径绿都成草，丛薰尚隐花。
便同江海思，春水照军牙。
右司公致书显上人并遗楮衾诗以赞之併简都公
李处权（宋代）

缁徒中有人，籍甚初与显。
是非不挂口，好恶不入眼。
终日但不不，言行无可拣。
外相示枯槁，风味殊不浅。
初公如鹤长，昂藏谁得管。
今秋忽坐脱，山立不少偃。
显公方晏如，随缘自舒卷。
平生三事衲，夏燠冬不暖。
大雅右司公，国器乃瑚琏。
颇敦方外契，渊明亦亲远。
道术久相忘，书来叙缱绻。
一被直千金，溪帘净冰茧。
邀我置香茗，抚玩不忍展。
而我在家僧，业习尽鉏剗。
琴书不疗饥，拙生良可莞。
未识韩荆州，不敏怀愧赧。
向来袖漫刺，到门不及款。
音问复后时，当蒙贷疏懒。
公如骥腾骧，我类鳖跛蹇。
出处固不同，投合怅已晚。
明年壑源春，驱车望云巘。
载醪问奇字，从公定忘返。
次韵陈侍郎李察院潇湘八景图·平沙落雁
喻良能（宋代）

江南云水蓼花洲，中有飞鸿巧自谋。
过尽关山都不住，直须来趁楚江秋。
观祝孝友画卷为赋六言一绝复以其句为题作五言四咏 其二
朱熹（宋代）

天边云绕山，江上烟迷树。不向晓来看，讵知重叠数。
雪中次韵王巩廷平四绝句 其四
刘摰（宋代）

袁安秖有高眠兴，谢眺空伤后会难。十万健儿春瘴近，飞花宜过海南山。
颂古一○一首
释子淳（宋代）

卓尔难将正眼窥，迥超今古类难齐。
苔封古殿无人侍，月锁苍梧凤不栖。
淮上晓望
张耒（宋代）

酒醒窗明月半川，怯将病齿漱寒泉。
楼西别有清秋色，一片淮山在晓烟。
再赓
刘从益（金朝）

人定端能坐胜天，刀圭有力制颓年。道非出世头头是，丹不遗颓口口传。

阴魄沉迷终鬼录，阳精飞鍊即神全。三山缥缈谁能到，目下身安亦是仙。
雨寒寄姜尧草
刘过（宋代）

一冬无此寒，十日不得出。
闭门坐如钩，老去万感入。
治游亦余事，况乃灯火毕。
独怜镜湖春，一一各秀发。
枝条掇芳蕤，惨悴变仓卒。
凡草何足云，谁吊梅柳屈。
东城有佳士，词笑最华逸。
持此往问之，雨溅袍袍湿。
蛮笺定送似，来时诗意涩。
醉里作蛇鸦，行划倩苏十。
合州濮岩
郭印（宋代）

背郭二三里，林峦迥出群。
千岩蹲古佛，万木驻寒云。
楼阁侵天际，烟霞谢世纷。
登蜂不忍去，回首日西曛。
瀑布
华镇（宋代）

苍崖入青冥，飞泉下岩顶。薄风春雷怒，照月秋练迥。

清润冷书幌，轻柔媚茶鼎。挥弄自忘归，赏心意谁并。
以长歌意无极好为老夫听为韵奉别沔鄂亲友
姜夔（宋代）

孤鸿度关山，风霜摧翅瓴。
影低白云莫，哀噭那忍听。
士生有如此，储粟不满瓶。
著书穷愁滨，可续离骚经。
次韵徐子英读予所抄赵章泉诗
方回（元代）

陈隋余习尚尘飞，可乏诗坛白羽挥。
凡物晚成华者实，如吾素羽是耶非。
三生不堕扬州梦，一笑应知佛祖机。
苦不若人亦余事，真源向上更深微。
王东卿惠墨戏副之以诗因次韵谢之
蔡戡（宋代）

玉篸罗带故依然，吏部文章二百年。
画笔诗篇两奇绝，正须妙手写龙渊。
吊齐斋先生尚书文节倪公
程公许（宋代）

风尘日骚屑，耆哲晨星稀。
九原不可作，斯文今谁归。
临风想孤标，把酒哦落晖。
扁刻见尚友，雪堂密传衣。
归帆拂苹波，晴烟抹松扉。
满箧贮宝刻，展诵省昨非。
对雪
施枢（宋代）

怪得连阴不放晴，直教飞雪试轻盈。
风回冉冉霓裳舞，云暗纷纷鹤羽明。
大似梅花饶一出，薄於柳絮更多情。
披衣端为诗催起，吟得诗成分外清。
欲雨马上寄兄长
彭汝砺（宋代）

去马惊尘犯客襟，喜看云影聚轻阴。雁飞浅草风声疾，蚁斗枯梨雨意深。

亭外见山输独啸，林边上马强清吟。一声误认齐蝉晚，叫起肥陵夜夜心。
答陈宗道见寄 其二
仇远（元代）

怀人耿不寐，一夕三四起。江东暮云合，渺渺隔秋水。

遗我诗两章，意古音粹美。敢谓义熙馀，及见黄初体。

君閒耻食粟，我出惭为米。流品夐不同，黄河贯清济。
饮石洞酒戏作
陆游（宋代）

酣酣霞晕力通神，澹澹鹅雏色可人。
一笑破除垂老日，满怀摇可隔年春。
梅花的的吹初破，杨柳纤纤染未匀。
醉倒桥边人不怪，西曹免护相君茵。
题永石屏
陈宓（宋代）

谁将一段楚天碧，磨向崖心万仞馀。
桥柱不题司马字，兰亭留待右军书。
秋日登鸣玉亭
谢薖（宋代）

山路秋阳何赫赫，山亭凄冷多秋色。岂惟醒耳玉淙琤，照眼光寒如练白。

旧闻瀑布垂云间，恍疑银河堕天关。西望香炉不得往，个中元有小庐山。
冬夜宿南庄
马日琯（清代）

空江欲雪云冥冥，天低月暗吟寒厅。独雁时闻四窗白，双眼未合孤灯青。

败芦丛筱环沙尾，几树横斜映清泚。未春先已发幽香，岁晚篱连见冰蕊。

城南小筑掩柴荆，袅袅茶烟客思清。夜犬无声人语寂，枯棋坐隐已三更。

短童首触屏风卧，檐外一声惊雀堕。萧骚水阁纸衾单，有梦不愁花底涴。
代书寄祖龙图
邵雍（宋代）

三十年交旧，相逢各白头。
海壖曾共饮，洛社又同游。
脱屣风波池，开怀松桂秋。
两眉从此后，应不着闲愁。
兰阳杂咏八首
董正官（清代）

想像三峰天外峣，现从岛国指三貂。猿梯直上云千仞，鸟道惟通路一条。

望若茫茫西海隔，开兰步步北关遥。内山樵径来茶客，说距新庄只两朝。
题思亭
王济元（明代）

自承遗训莫窥园，云满地亭草满轩。啮指音容还冉冉，伤心风木故翻翻。

呼天欲报难为德，阙地何由可徼原。遗泪只今挥令伯，每聆乌鸟一番喧。
发舟至至德观
赵善括（宋代）

风细樯高去路迟，晓烟秋色正霏微。
弯环沙觜村市井，突兀江心古钓矶。
涌月小轩无尽藏，参天老桧不胜围。
山川好处都输与，不是缁袍即羽衣。
张巨山赋蜡梅因成四首
刘子翚（宋代）

今日寻此梅，危行石涧东。
花神欲宣令，万铎悬春风。
寒夜直坊
萧子云（南北朝）

滴滴雨鸣阶，愔愔兹夜静。风落宣猷树，寒凋承光屏。

高帷晓独垂，华烛夜空冷。所思不相见，方知寒漏永。
泉
崔涂（唐代）

远辞岩窦泻潺潺，静拂云根别故山。

可惜寒声留不得，旋添波浪向人间。
题新涧亭
白居易（唐代）

今日望乡迷处所，猿声暮雨一时来。
为胡后山提干咏南麓古松
舒岳祥（宋代）

志在千寻上，根蟠十里间。
不除当路树，为作对门山。
田近龙常见，枝低鹘可攀。
向来戎马入，世故涉艰难。
秦镜词为袁松篱作
王士祯（清代）

荧荧古镜双盘龙，流传本出咸阳宫。秦时明月至今在，剥落泥沙露光彩。

当年秦并六国时，后宫闭置千双眉。守宫注臂镜照胆，三十六年君不知。

华阴道上逢山鬼，辒辌东来祖龙死。美人钟鼓散如烟，此镜苍凉阅朝市。

忆昔大收天下兵，十二金人初铸成。还令馀事作奁鉴，太乙下视蛟龙惊。

刘兴嬴蹶何仓卒，金鉴千秋如一发。秦镜虚悬照胆寒，不照长城多白骨。
送黄景声秘丞提举浙西
楼钥（宋代）

从来轩冕一毫轻，朝迹初收去玉京。
打破画瓶无个事，不妨游戏绣衣行。
送远
刘媛（唐代）

闻道瞿塘滟滪堆，青山流水近阳台。

知君此去无还日，妾亦随波不复回。
别长安五首 其四
尤侗（清代）

不如归去不如归，归去来兮知昨非。千里壮心天马下，一朝适昨野鸥飞。

焚书并瘗珊瑚笔，解绂先裁薜荔衣。犹有吴钩抛未得，酒酣常舞钓鱼矶。
宿友人白云庵三首 其三
释圆悟（宋代）

城里秋犹热，山中寒已浓。紫檀时小炷，危坐听晨钟。
午起行
唐庚（宋代）

细藤簟展波纹绿，瓦枕竹床殊不俗。白日寥寥午眠熟，起来更不精神足。

万缘寂静数瓯茶，千偈消磨棋一局。此间真味有馀清，未羡纷纷厌粱肉。
挽胡季昭二首
李伯圭（宋代）

危言不畏触干戈，瘴雨蛮烟换玉珂。
今古庐陵两胡老，是非儋耳一东坡。
拳拳搞志甘三已，恻恻招魂听九歌。
信得平生稽古力，初心不为履朝靴。
国子监拜熙文贞王文敏两公祠遂观石鼓
张之洞（清代）

戟门阶下绿苔生，凤翥鸾翔老眼明。人纪未沦文未丧，岿然十鼓两司成。
骊山怀古与汤以脩纪善联句
朱诚泳（明代）

长安晚出袅唫鞭，税驾骊山一怅然。烽火台空人已去，莲花汤暖水犹膻。

山猿窥果来林外，野鹿衔花出苑前。樵子云中薪古木，耕夫雨后拾遗钿。

前朝社稷胡雏坏，上古阴符老母传。嬴墓已飞三月火，汉陵犹锁四时烟。

落霞疑似张绯幕，流水还如奏管弦。斗宝谩劳谈往事，坑儒徒自忆当年。

朱楼紫殿空遗趾，汉碣唐碑蚀旧镌。夜月行营人寂寂，春风辇路草芊芊。

荒祠燕雀寒山下，高冢牛羊夕照边。眼底兴亡存鉴戒，何须搔首问苍天。
次两知县韵四首
陈造（宋代）

老去栖迟八品官，剑赜深悔诮田单。
东邻未省吟髭断，笑掷牙牌命肉盘。
晓登五云山
徐咸安（清代）

览胜登五云，临发天未晓。不辨径高低，祇觉行人少。

舆行二三里，月尚挂林杪。野外唱晨鸡，树边喧宿鸟。

我怯溪桥危，仆讶山路小。盘旋上高峰，曲折如鸟道。

旭日忽东升，三江烟雾绕。早潮一线来，龛赭犹缥缈。
淮村八景 其五 书带馀香
赵完璧（明代）

断简那可觌，秀带留馀芳。乾坤假私息，雨露滋春长。

王孙一去不复返，牛羊归来日应满。野火空将化劫灰，斯文根蒂终难断。
答御制颂
释德光（宋代）

一句截流心路绝，千差万别豁然通。
等闲更进竿头步，莫问西来及与东。
将过新都秋晓同卫𣹑川东行
陆深（明代）

昭觉钟声隔幔闻，笋舆十里度秋云。山家岁计占农事，客子年光付吏文。

岐路软红随马去，远山晴翠过江分。联珠倚玉多佳致，此日同行赖有君。
次韵酬吴德夫去秋送行之作
赵蕃（宋代）

湘西一杯酒，渺渺红叶换。江东千里云，落落黄犬叹。
人生七十稀，百里九十半。初期枉车马，近乃遗札翰。
小迟君不肯，一出我岂惮。虽微办鸡黍，岂乏具薪炭。
古风久不作，我友当力赞。旧诗况琼玖，触目屡璀璨。
中馨称兰佩，外饰匪玉冠。初年已飞腾，中道翻叹惋。
恐遗知己羞，遂许独力断。于兹树风声，何止评月旦。
君如渥洼种，可以羁絷绊。我异淇园姿，犹睎岁时贯。
君乎甚英爽，我也终浪漫。自应殊显晦，宁复待剖判。
湖山冰玉明，楼阁丹青焕。叩舷或乘舟，曳杖或登岸。
君行定有得，我去何可愞。与想悠然时，却忆苍然观。
东湖送朱逸人归
刘长卿（唐代）

山色湖光并在东，扁舟归去有樵风。

莫道野人无外事，开田凿井白云中。
念奴娇（送戴少望参选）
陈亮（宋代）

西风带暑，又还是、长途利牵名役。我已无心，君因甚，更把青衫为客。邂逅卑飞，几时高举不露真消息。大家行处，到头须管行得。

何处寻取狂徒，可能著意，更问渠侬骨。天上人间，最好是、闹里一般岑寂。瀛海无波，玉堂有路，稳著青霄翼。归来何事，眼光依旧生碧。
黄檗道中崖居者
刘克庄（宋代）

种竹成林橘满园，牛归童子掩篱门。
主人虽不知名氏，想见孤高可与言。
咏寒士
司马光（宋代）

洋洋泌水侧，蓬室坐萧条。
衣薄难胜夜，厨间空过朝。
笑谈东郭履，歌诵买臣樵。
但问才何似，无疑卿相遥。
有感三首
方回（元代）

今沿古溯醉眉攒，堪转舆旋老眼寒。
昼静倚楹常独立，夜深抚几忽长叹。
关张运去金刀绝，王谢声沉玉树残。
欲淬笔锋刳鬼胆，生冤死恨海漫漫。
巡宪署食九头柑
钱元起（清代）

未见千头树，先尝九瓣柑。金衣和露剖，玉液带香含。

柏署颁荣赐，鲰生得饱谙。徘徊归去晚，舌本尚馀甘。
补蜀汉铙歌十二首 其七 渡泸
胡应麟（明代）

渡泸师徒一何劳。五月盛暑深入不毛。托孤寄命，予惟伊咎陶。

劳实在予，予曷敢逃。五月盛暑深入不毛。获彼大酋以令群豪。

七纵七擒，俾返其巢。众慑天威，永戴大朝。振旅而还，徒御弗号。

雍雍旆旌，肃肃羽旄。文德诞敷，爰格有苗。千秋两阶，载睹唐尧。
雪
韩淲（宋代）

山外黄云晚，溪头白雪深。不知岚气重，但觉水痕侵。

老眼转愁坐，孤怀聊醉吟。樵声随远近，钓影任浮沉。
赠胡逊谷
申颋（清代）

少频遭患难，老讨乐间身。半掩茅庭竹，高吟驴背春。

不文焉用隐，惟德始能贫。薄俗徜徉里，谁知异众人。
郎山杂咏十首 其八 泓云泉
赵秉文（金朝）

蔼蔼春云滋，岩溜滴泉乳。独留一泓碧，去作人间雨。
看梅后从太湖出吴江归烂溪一路桃花盛开口占
王叔承（明代）

千岩古树几浮槎，数尽寒英起暮霞。
百曲清溪归亦好，五湖春水遍桃春。
澧州群贤堂记并歌 其一
刘子澄（宋代）

主辱兮忘家，国安兮亲宁。奈何有躯兮而焉自形，宁陨绝兮无生。

望苍穹兮痛彻，君精诚兮为列星。
摸鱼儿 湖上
杜旟（宋代）

放扁舟、万山环处，平铺碧浪千顷。仙人怜我征尘久，借与梦游清枕。

风乍静。望两岸群峰，倒浸玻璃影。楼台相映。更日薄烟轻，荷花似醉，飞鸟堕寒镜。

中都内，罗绮千街万井。天教此地幽胜。仇池仙伯今何在，堤柳几眠还醒。

君试问。□此意、只今更有何人领。功名未竟。待学取鸱夷，仍携西子，来动五湖兴。
偈颂一百零四首
释绍昙（宋代）

统御金轮四十年，拱垂衣化育黎元。
万机休罢升遐去，四海无思不断魂。
林间衲子，感戴深恩。
合掌迎归兜率院，当来成佛补慈尊。
次韵木犀二首 其二
吕本中（宋代）

洛阳车马走尘埃，一岁颠狂自探梅。还识此花风味否，年年秋后两番开。
大江东去 其七 答蒲汀馈水晶葡萄
夏言（明代）

小坐秋轩，谢蒲翁、遣赠名园佳物。自启筠笼唤纤手，携置麟堂东壁。

碧水含晶，繁星焕彩，寒映冰盘雪。如珠似玉，果中应是魁杰。

总忆年时咏葡萄，一体新词三发。几对黄花烹紫蟹，久悟世间生灭。

汉阁丹青，商山杖屦，毕竟俱华发。清尊架底，且醉藤萝夜月。
再和十首
苏辙（宋代）

涧草岩花日日开，江南秋尽似春回。
旋开还落无人顾，惟有山蜂暖尚来。
江上孤城面面山，居人也自不曾闲。
蜂游蚁聚知何事，日夜长桥南北间。
城郭村墟共水云，槿篱竹屋映柴门。
隐居亦有高人在，岸帻无言倚钓轩。
一官疏散自疑仙，三考应成醉日千。
早病固须闲地著，多忧长被达人怜。
养生尤复要功圆，溜滴南溪石自穿。
近见牢山陈道士，微言约我更三年。
〈牢山陈道士瑛近过此，叩之，竟无所云，约三年当再见。
〉张公诗社见公名，〈公昔与张伯达为唱和之友。
白首山城叹不平。
坐客要闻新乐府，应须湓口琵琶声。
〉高情日与故山期，鸿鹄谁言也倦飞。
且听渔人强哺啜，坐中羁客畏公归。
天为多才故欲禁，府门摧落涨江深。
鼎新翠壁排精铁，涌出飞楼直百金。
楼上青山绕四垂，画桥百步引朱扉。
落成当与公同上，一看长江白练微。
歌舞留宾意自多，华灯数问夜如何。
白头病客无才思，惯卧茅檐长薜萝。
偈颂二百零五首
释正觉（宋代）

青山不用白云朝，白云不用青山管。
云常在山山在云，青山自闲云自缓。
既而见柳浪不兴丝波自卷觉起絮因风尚多事耳
郭之奇（明代）

未假风情向日飞，预分晴气散春菲。无端潮色随丝住，遮莫青流着素衣。
再过泗上二首?此二诗为张耒作?
苏轼（宋代）

眼明初见淮南树，十客相逢九吴语。
旅程已付夜帆风，客睡不妨背船雨。
黄柑紫蟹见江海，红稻白鱼饱儿女。
殷勤买酒谢船师，千里劳君勤转橹。
系舟淮北雨折轴，系舟淮南风断桥。
客行有期日月疾，岁事欲晚霜雪骄。
山根浪头作雷吼，缩手敢试舟师篙。
不用燃犀照幽怪，要须拔剑斩长蛟。
残花
沈辽（宋代）

忽忽春已老，强行芳树边。不能惊白发，何用惜流年。

残红不可撷，复畏青条折。荣落终岁事，何心翻惙惙。
偈一百二十首 其五十一
释怀深（宋代）

焦山僻在海门边，得到其中是夙缘。要会相逢一句子，春风依旧似当年。
四狂歌
徐德宗（清代）

惠翁夙世非常人，作孽天谴磨凡尘。三日一餐不知饿，阵图撑腹充精神。

朱子市隐南郭外，黔娄闭户甘沉沦。作诗寒苦类郊岛，天骨峭立峰嶙峋。

邵君之笔走华岳，直逼李杜凌徐陈。四时键关但安卧，高春不食心无贫。

徐生家世重东海，弓裘堕去徒悲辛。不如日持一觞酒，勿误陶潜头上巾。
智成上人奉陪中山公赴淝上
宋祁（宋代）

宗工方出守，大士此相亲。
不有今平叔，难酬彼上人。
氈毺连榻具，笋脯对盂珍。
别后临川偈，同翻几叶新。
当垆曲拟梁简文帝
张宪（元代）

初八月上弦，十五月正圆。
当垆设夜酒，客有黄金钱。
欢浓易得晓，别远动经年。
相送大堤上，举杯良可怜。
百舌
饶节（宋代）

多能百舌弄春晴，解作春风百鸟声。独立高林千尺上，黄鹂无数不能鸣。
送陆介夫学士通判秦州
梅尧臣（宋代）

从来戎马地，飨士日椎牛。
介胄奉儒服，诗书参将谋。
陇云连塞起，渭水入关流。
岂似瀛洲下，穷年事校雠。
句 其三
杜捍（宋代）

应为览德归，来仪化灵迹。
南归呈王乐道
郑獬（宋代）

渐少尘沙眼渐开，駸駸归骑不须催。
春风自过燕山好，寒色还从易水回。
归雁却飞天北去，白云应傍日边来。
行行上苑花如缀，共献君王万寿杯。
初离淮阴闻汴水已下呈七兄
张耒（宋代）

朝离淮阴市，春水满川平。
依依道边人，送我亦有情。
千里积雪消，布谷催春耕。
人家远不见，柳色烟中明。
轻舟鸣桹子，野静遥相应。
连网收泼刺，嘉鱼饱南烹。
平生晤语欢，促膝联弟兄。
相逢古难得，白发老易生。
樯乌飞更北，汴柳绿相迎。
从今淮山梦，却在凤凰城。
简泽民
孙觌（宋代）

穷途栖栖傍阡陌，俗态纷纷斗筲窄。杀牛毁车欲何向，握食解骖谁召客。

吾髯一诺黄金百，醉溺应怜厕中客。萧萧穷巷席为门，不信陈平死糠覈。
和渔具十绝
牟巘五（宋代）

荧荧枯蚌中，急雪洒不灭。
西风明日晴，双花为侬结。
偶作
杨简（宋代）

道心非动静，学者何难易。
痴云欲扫除，迅霆无异拟。
无妄而徵疾，勿药斯有喜。
一轮秋月明，云为岂思虑。
太极奚可图，可图非太极。
矧复赘无极，哀哉可太息。
何不观古圣，一一已默识。
胡为复作图，交扰而曲屈。
是孰知五行，五行皆妙质。
不可离合论，浑浑体自一。
安得孔子生，邪说俱荡涤。
哀载复哀哉，太息复太息。
寒夜吟赠吴江主人
左国玑（明代）

昏钟夜定华月高，霜气入室风萧飕。
主人下帘执明烛，玉壶泻萧香葡萄。
冰河赤鲤价重万，洞庭黄柑初破苞。
解我吴钩佩，着我赤霜袍。
当杯更发鹧鸪调，意气落魄无辞劳。
白日营营苦多务，吃饭梳头日云暮。
不来清夜与尔遭，枉使黄金滴箱库。
当年平乐宴宾客，十千五千更不顾。
如花少女劝酒歌，醉没西山月华素。
吴江主人逸兴清，寒夜好客欢相迎。
红垆暖炙薰空焰，不怕河冰冻玉成。
杂兴十首
刘克庄（宋代）

早持坚白论，晚踏软红尘。
明逸并夷甫，初终似二人。
集句 其十七
闻人祥正（宋代）

珠箔轻明拂玉墀，汉宫仙掌露淋漓。

金钗坠鬓分行立，等候官家未出时。
九日狼山
王观（宋代）

山盘水转小桥通，殿角峥嵘倚乱峰。世上自闻真法力，岩前无复白狼踪。

蜃喷海气昏危塔，龙戏江声杂暮钟。为爱赞公房外月，解鞍求宿愿从容。
春日投钱塘元帅尚父二首
罗隐（唐代）

正忧衰老辱金台，敢望昭王顾问来。门外旌旗屯虎豹，

壁闲章句动风雷。三都节已联翩降，两地花应次第开。

若比紫髯分鼎足，未闻馀力有琼瑰。

征东幕府十三州，敢望非才忝上游。官秩已叨吴品职，

姓名兼显鲁春秋。盐车顾后声方重，火井窥来焰始浮。

一句黄河千载事，麦城王粲谩登楼。
以仁者寿为韵寿侍读节使郑少师
陈起（宋代）

赋诗投金濑，俸入犹半有。
煇煌奉国节，一粟乃不受。
赢副初何心，国计要丰阜。
一丸济世德，阳报期千寿。
次韵罗源谢成章作不烹鸣鸡诗
朱松（宋代）

彼美司晨族，胶胶职效鸣。为怜君子操，宁乏小人羹。

恩重栖时稳，心危失旦惊。未甘乌转夜，聊学雁全生。

结客观酣斗，要君事割烹。那知竞辰子，力学务时成。
八阵图
杜甫（唐代）

功盖三分国，名成八阵图。（名成 一作：名高）
江流石不转，遗恨失吞吴。
社日书怀
李廌（宋代）

社公沐发望年丰，岂谓雨余仍苦风。
未报田间禾颖秀，但惊堂苦燕巢空。
里人分胙祈微福，稚子爬沟拟乞聪。
老病不知秋过半，谩刍新酿要治聋。
再和前韵 其二
彭汝砺（宋代）

世间复见大威雄，把定乾坤一瞬中。郢市未能知白雪，弋人何敢望冥鸿。
晓发新城喜见西山山色尚在明灭间也
郭之奇（明代）

忽扫尘容向郁葱，西山结色有无中。轻云自在分晴岫，杂树因依合远空。

极目安知春所际，息心堪与日相同。颇疑朝市喧阗处，独有烟霞出晓风。
燕台歌
司马光（宋代）

万古苍茫空盛衰，燕台贤客姓名谁。
君看碣石岩中草，宁似昭王拥篲时。
黄金散尽余基没，易水萧条烽火飞。
献陈陶处士
莲花妓（唐代）

莲花为号玉为腮，珍重尚书遣妾来。

处士不生巫峡梦，虚劳神女下阳台。
杂曲歌辞·壮士行
鲍溶（唐代）

西方太白高，壮士羞病死。
心知报恩处，对酒歌易水。
砂鸿嗥天报，横剑别妻子。
苏武执节归，班超束书起。
山河不足重，重在遇知己。
少年行三首 其二
张耒（宋代）

人生岂合长贫贱，师事黄公曾习战。英雄天子伐匈奴，初拜将习二十馀。

黄尘昼飞羽如插，身射单于碎弓甲。从来书生轻武夫，坐遣挥毫写勋业。
跋京仲远所藏杨补之红绫上所作著色掀篷梅
杨万里（宋代）

朔云暗天垂到地，朔风裂山吹脱耳。
长江万顷一艇子，一夜雪寒不成睡。
诗翁晓起鬓蓬松，缩颈微掀黄篾篷。
夜来急雪已晴了，东方一抹轻霞红。
江梅的皪开独树，篷间截入梅尺许。
老干新枝紫复青，花琱白玉须黄金。
满身满面都是雪，梅雪却与霞争明。
不知诗翁何处得霜锯，和雪和梅斸将去。
恐是并州快剪刀，不然吴刚修月斧。
下无根干上无梢，一眼横陈梅半腰。
东省拈出寒萧萧，至今花头雪未销。
吴鸿业百蝶图题词 其二
陈鼎元（清代）

舞衫歌扇寄相思，百摺仙裙委蜕奇。领取汝神摹汝貌，韩家魂魄谢家诗。
上丞相寿
戴栩（宋代）

帝里熙熙笑语闲，新春胜事总相关。
眼看长乐鸿名建，心爱淳熙盛象还。
雪晓万家沾廪玉，月宵九陌涌灯山。
升平此德将谁报，一炷晨香斗柄间。
八翁十首
张载（魏晋）

篮舆多病八吟翁，云宾溪叟恣游从。
清时无事青山醉，青山仍醉最青峰。
酬牛相公宫城早秋寓言见示兼呈梦得（时梦得有疾）
白居易（唐代）

七月中气后，金与火交争。一闻白雪唱，暑退清风生。

碧树未摇落，寒蝉始悲鸣。夜凉枕簟滑，秋燥衣巾轻。

疏受老慵出，刘桢疾未平。何人伴公醉，新月上宫城。
访李谪仙所登蛾眉亭
黎贞（明代）

牛渚江边泊彩舟，蛾眉亭上耸吟眸。眼前风景俱奇绝，李白题诗在上头。
友人邀听歌有感
吕温（唐代）

文章抛尽爱功名，三十无成白发生。

辜负壮心羞欲死，劳君贵买断肠声。
游大翮山
耶律铸（宋代）

路盘空翠上青天，下望皇州一点烟。云叶堆来人脚底，日华垂在马头前。

露花烟草芬兰麝，百籁群鸣播管弦。可笑旧游王次仲，不来寻谒酒中仙。
奉广东藩司送东墅兄义官冠带赋诗归庆
黄钥（明代）

甲子流年五十三，行藏东北又西南。太平世界生来幸，淡泊田园分且甘。

纱帽不曾嫌白发，锦衣偏觉胜青衫。何时共把陶潜菊，弟劝兄酬酒正酣。
保州道中
文天祥（宋代）

昨日渡滹沱，今日望太行。
白云何渺渺，天地何茫茫。
落叶混西风，黄尘昏夕阳。
牛车过不住，毡屋行相望。
小儿骑蹇驴，壮士驾乘黄。
高低叶万顷，黑白草千行。
村落有古风，人间无时妆。
宋辽旧分界，燕赵古战场。
蚩尤乱涿野，共工谪幽邦。
郭隗致乐毅，荆轲携舞阳。
臧卢互反覆，安史迭披猖。
山川一今古，人物几兴亡。
江南占毕生，往来习羊肠。
天马戴青蝇，电秣驰康庄。
适从何有来，如此醉梦乡。
感时意踟蹰，惜往泪淋浪。
厉阶起玉环，左计由石郎。
天地行日月，万代乘景光。
昼夜果可废，春秋诚荒唐。
吾生直须臾，俯仰际八荒。
南乡子（追和东坡重九）
王之道（宋代）

风急断虹收。孤鹜摇摇下荻洲。醉帽尽从吹落去，飕飕。幸有黄花插满头。

君唱我当酬。千里湖山照眼秋。不见故人思故国，休休。一阕清歌听解愁。
于村路寻得江岸幽处
黎天启（明代）

石绕村坳一径斜，又沿芳草出江涯。烟生积水欲为雨，风到閒枝亦作花。

僧带野云归古寺，鸟衔山翠落人家。川源有路皆仙隐，好向渔翁买钓槎。
怀友人
释德洪（宋代）

寻常轻别尚消魂，何况交情过弟昆。孰谓此身闲日月，自惭疏迹信乾坤。

泠泠小雨江边路，薄薄浮烟竹外村。回首旧游方契阔，孤舟何处宿黄昏。
和吴梅庵同登白龙对月韵
朱南杰（宋代）

秋容满目带微寒，帆稳兰舟驾碧澜。
照我湖我天共色，袭人花气露初乾。
笑谈红袖日中舞，惊动苍龙水底蟠。
最是一清无着处，却惭狼籍草杯盘。
拙
朱诚泳（明代）

散人无所事，竟日避纷纭。甘比催科政，思追乞巧文。

何须繁似露，焉用变于云。莫笑鸠呼妇，閒中最喜闻。
林下吟
邵雍（宋代）

林下一般奇，俗人那得知。
乍圆明月夜，才放好花枝。
美酒未斟满，佳宾莫放归。
世间优我辈，幸有这些儿。
景风扇物
张聿（唐代）

何处青蘋末，呈祥起远空。晓来摇草树，轻度净尘蒙。

水上微波动，林前媚景通。寥天鸣万籁，兰径长幽丛。

渐飏抟扶势，应从橐籥功。开襟若有日，愿睹大王风。
杂兴四首
苏泂（宋代）

秋衾薄薄换吴绫，灯焰无多一半青。
却忆旧时荆楚岸，夜深风雨泊船听。
赠日者袁天勋
刘克庄（宋代）

多识名公与钜卿，也携贽卷到柴荆。
神巫未易觇壶子，太卜安能筮屈平。
且喜天网家有种，不忧日者传无名。
村翁耄矣诗全退，同社诸人各善鸣。
清浪滩拜马伏波庙
陈法（清代）

欲扫蛮烟愿未酬，南征一曲怨壶头。丈夫裹革寻常事，休念平生马少游。
病中即事十五首 其十五
赵蕃（宋代）

风雨虽如晦，鸡鸣不废晨。窗明惊次第，吾卧特逡巡。

泣豆因煮豆，柏人何迫人。为家疑宿业，旧学似前身。
旅宿淮阳亭口号（一作宋之问诗）
张九龄（唐代）

日暮荒亭上，悠悠旅思多。
故乡临桂水，今夜渺星河。
暗草霜华发，空亭雁影过。
兴来谁与晤，劳者自为歌。
昔游
徐夤（唐代）

昔游红杏苑，今隐刺桐村。岁计悬僧债，科名负国恩。

不书胝渐稳，频镊鬓无根。惟有经邦事，年年志尚存。
夜读隐书有感
陆游（宋代）

平生志慕白云乡，俯仰人间每自伤。
倦鹤摧颓宁望料，寒龟蹙缩且支床。
力探鸿宝寻奇诀，剩采青精试秘方。
常鄙臞仙老山泽，要令仰首看飞翔。
赭山承庆报慈禅院刘希范资政坟寺张参预为神道碑
葛胜仲（宋代）

故人具鸡黍，相携登赭山。松桂蔚回舍，上已烟霄干。

阴风起天蔚，误听号惊湍。新寺粲碧瓦，突兀数十间。

君恩锡香火，以报顾复艰。亭亭无愧碑，银钩墨初乾。

蓼莪避顾孝，汝坟起周盘。罔极畴不念，致此良独难。

彭城廊庙姿，报国剑锋寒。末途禦魑魅，鸢堕隔生还。

荣枯信反衍，谁能保常安。徘徊积庆堂，老鼻一辛酸。
廿六日复陪诸公游灵隐寺留题祥上人所十二韵
张宁（明代）

峻拔天垂秀，盘回地拱灵。神峰腾北道，法界控南屏。

龙雨周三笠，鹏风合四溟。楼台出霄汉，钟鼓隐雷霆。

咒食猿窥洞，闻经鹤避汀。迷途登觉路，佳客借閒庭。

风帽秋曾落，云车晚再停。黑头全变白，红树几还青。

踪迹迷鸿雪，光阴换鸟星。谁知陶令醉，总是屈原醒。

旧事惊还问，新词厌复听。凭吹剑头吷，题向冷泉亭。
胥泽民竹亭
孙觌（宋代）

兵气缠三辅，胡尘暗百蛮。楚狂歌凤去，蜀相卧龙跧。

露藓霾松歌，春罗挂屋山。呼童开翠竹，筑室待苍弯。

碧泻褰罗带，青遥耸髻鬟。森罗随地辟，披写露天悭。

川泳知鱼乐，林栖看鸟还。醉吟呼酒伴，逸想寄人寰。

北海抟风背，南山浴露班。弓旌到林下，鞍马出门闲。
题黄公望西泠烟霭图歌
胡应麟（明代）

大痴老人黄子久，涂抹丹青号名手。名呼大痴画不痴，此图气名尤淋漓。

危峰突起矗霄汉，迤逦横冈折层巘。其下澄湖八万顷，金碧楼台挂天半。

芙蓉及菡萏，艳色何纷披。恍如若耶溪，并浴千西施。

飞鸥明灭傍沙际，挟雌抱子群翔飞。第六桥南入灵隐，此去南屏尚多景。

岳王墓倚金沙滩，竺色三天浮髻鬟。隔崦人家夕阳落，破帽骑驴出东郭。

寻诗何处携丝桐，美人迟我飞来峰。
华严寺逢旧苍头
刘克庄（宋代）

曾向丛林寄幅巾，十年尘涴卧云身。
侍琴童子长于竹，去礼山僧作主人。
绝句
贾臻（清代）

五言摩诘剧清高，凝碧池头首重搔。漫倚宫槐悲落叶，新声犹记《郁轮袍》。
绝句奉约圭禅师相过同食荔枝 其一
李纲（宋代）

荔子新来已著花，千林行见烂朝霞。幽人莫恋雪峰境，拄杖穿云过我家。
和周希父至日雪
卷刚中（宋代）

风吹云叶碎，颠倒六化团。
腊近先呈瑞，阴消故作寒。
懒游悲季子，高卧愧袁安。
出处君休问，长谣向酒阑。
山行至虎跑泉菴次苏长公石刻韵
王世贞（明代）

百草沾风蚕月香，双鸠唤雨麦秋凉。
过桥已觉世情少，到寺始知僧日长。
拂藓石留行脚偈，挂瓢泉是洗心方。
良公更有茶瓜在，禅悦能容取次尝。
夜游宫
杨泽民（宋代）

泪眼偎人强敛。鲛绡上、尚馀斑点。别后何愁不相见。只愁伊，被旁人，施暗箭。

致得心肠转。教令得、神魂撩乱。那更日疏又日远。恁时节，想难为，看我面。
送李端彝端行昆仲还嘉鱼 其四
王鏊（明代）

武昌西去是嘉鱼，纵有鱼来不寄书。林屋天高无去雁，他年何处问何如。
再和前韵谢后村惠生日词 其一
林希逸（宋代）

野客相过坐马鞯，论谈大半是农田。生惭弧矢为男子，老脱簪裳似散仙。

锦卷新词歌永日，茅檐小酌胜常年。痴因好佛蒙嗤诮，更敢誇张灵运前。
寄韩丈
项安世（宋代）

送别扁舟上，相望一水间。
酒杯思共把，棋局定长閒。
雅量容陂阔，私心岂石顽。
梦随沤鸟去，时过紫金山。
杂兴 其五
韩淲（宋代）

大笑花开只自藏，垂头叶底自芬芳。天生杨震今清白，常具人间一种香。
蔡州叔父金部挽辞别二首 其一
晁补之（宋代）

书来犹劝还乡早，路梗谁令去棹迟。曾缀锵金拜先垒，可堪扱衽送灵輀。
句 其一
严中和（宋代）

树影踏不碎，花香嗅却无。
湖南草堂读书招李少府
皎然（唐代）

削去僧家事，南池便隐居。为怜松子寿，还卜道家书。

药院常无客，茶樽独对余。有时招逸史，来饭野中蔬。
次李参政晚春湖上口占十绝
洪咨夔（宋代）

雨过桃花尽处源，庭前新绿长芳荪。
目前点检燕支篆，手汲清泉洗着樽。
雪霁
释文珦（宋代）

静寄向空林，於今岁月深。
因知閒趣味，懒与俗浮沉。
霁雪千峰玉，朝阳万树金。
是吾真富贵，不觉动微吟。
次韵吴江陈学长送行二首
陈造（宋代）

诗人六十合恩袍，平日周庠重誉髦。
旧学堪重汉儒席，新文欲仆楚人骚。
等观得丧心无累，饱阅豪英眼更高。
闻道青箱富嘉颂，诏音早晚召王褒。
送灵隐书记净无瑕游京师
史鉴（明代）

披衣新得戒，杖锡又登程。世路随缘去，空门为法行。

浮云上国远，片月故山明。心地平如水，风波自不惊。
上钦成皇后册宝六首 其四 升降用《熙安》。
郊庙朝会歌辞（宋代）

苾苾其芳，殽核维旅。陟降孔时，有秩斯所。雍容内化，维神之明。

明则不渝，绥我思成。
宫词
杨皇后（宋代）

柳枝挟雨握新绿，桃蕊含风破小红。
天上春光偏得早，嵯峨宫殿五云中。
李帅新创溪山真趣
释居简（宋代）

动者智之机，惟仁与静宜。天开真个画，谁识自然诗。

水与云相友，鸥驯鹭不疑。终南讥捷径，有耳怕闻知。
曲江二首
杜甫（唐代）

一片花飞减却春，风飘万点正愁人。
且看欲尽花经眼，莫厌伤多酒入唇。
江上小堂巢翡翠，花边高冢卧麒麟。(花边 一作：苑边)
细推物理须行乐，何用浮名绊此身。

朝回日日典春衣，每日江头尽醉归。
酒债寻常行处有，人生七十古来稀。
穿花蛱蝶深深见，点水蜻蜓款款飞。
传语风光共流转，暂时相赏莫相违。
相和歌辞。棹歌行
徐坚（唐代）

棹女饰银钩，新妆下翠楼。霜丝青桂楫，兰枻紫霞舟。

水落金陵曙，风起洞庭秋。扣船过曲浦，飞帆越回流。

影入桃花浪，香飘杜若洲。洲长殊未返，萧散云霞晚。

日下大江平，烟生归岸远。岸远闻潮波，争途游戏多。

因声赵津女，来听采菱歌。
徂暑山行过临江宿熊氏池馆留题五首 其一
林大春（明代）

天南土风暖，入夏火云偏。游子忆赐冰，倦马思饮泉。

高城俯清江，山路蜿以蜒。何不息尘鞅，愧彼衡门贤。
次宋正纪韵
郭印（宋代）

释耒随人干斗禄，因循五阅闺馀年。
折腰每效官三品，糊口深惭食万钱。
未梦登天生羽八，肯希舐痔得车千。
求田早决归耕计，种秫何妨酿酒泉。
晁侍郎折赠芍药三种
曾几（宋代）

室空无侍者，终日延白光。
今夕果何夕，粲者忽在旁。
得非散花天。来试铁石肠。
非罗复非绮，何物为衣裳。
或浓若猩血，或浅若鹅黄。
或如淡胭脂，薰以百和香。
竟不可意解，发书问何祥。
乃知延阁老，买得从维扬。
自不耐渠恼，幽怀可禁当。
牢辞又不敢，熟视徒彷徨。
吾闻诸古人，物美应献王。
呼儿燎沈水，持以供虚皇。
警世
唐寅（明代）

世事如舟挂短篷，或移西岸或移东。
几回缺月还圆月，数阵南移又北移。
岁久人无千日好，春深花有几时红。
是非入耳君须忍，半作痴呆半作聋。
游七星岩
张廷臣（明代）

北斗光芒下碧霄，层峦石室郁岧峣。云开巧缀玲珑玉，径转平临翡翠桥。

招隐此时怀绮夏，寻真何处遇松乔。泠然便欲从风御，万壑松篁殷凤箫。
句
许广渊（宋代）

片云晴点墨，滴露夜挥毫。
同周楚望饮华园
张耒（宋代）

杖藜携手踏青苔，潇洒池亭为客开。
柳色渐经秋雨暗，荷香时与好风来。
斜阳似欲妆诗句，新月邀将入酒杯。
身世已甘长寂寞，忘形赖有子徘徊。
秋日遣怀十六韵寄道侣
陆龟蒙（唐代）

尽日临风坐，雄词妙略兼。共知时世薄，宁恨岁华淹。

且把灵方试，休凭吉梦占。夜然烧汞火，朝炼洗金盐。

有路求真隐，无媒举孝廉。自然成啸傲，不是学沉潜。

水恨同心隔，霜愁两鬓沾。鹤屏怜掩扇，乌帽爱垂檐。

雅调宜观乐，清才称典签。冠頫玄发少，书健紫毫尖。

故疾因秋召，尘容畏日黔。壮图须行行，儒服谩襜襜.

片石聊当枕，横烟欲代帘。蠹根延穴蚁，疏叶漏庭蟾。

药鼎高低铸，云庵早晚苫。胡麻如重寄，从诮我无厌。
送天台圭上人
苏庠（宋代）

雨暗蒹葭浦，烟青杨柳津。有劳修月手，来访卧云人。

落笔向来事，无锥今岁贫。故山何处是，落日大江滨。
梦得卧病，携酒相寻，先以此寄
白居易（唐代）

病来知少客，谁可以为娱。日晏开门未，秋寒有酒无。

自宜相慰问，何必待招呼。小疾无妨饮，还须挈一壶。
读冯道传
郑起（宋代）

西山有薇，二子采之。
二子竟死，薇不疗饥。
匪恶周粟，食不下咽。
君臣义重，彼苍者天。
尔道何人，数主一身。
有何颜面，冠冕缙绅。
乔固诸贤，宁死道边。
曹操不帝，清议凛然。
黄司训欲到荒园赏菊用韵奉期 其一
程敏政（明代）

黄花香入绿醅新，也有飘萧漉酒巾。只恐向来归计拙，花神能笑把杯人。
寄覆泉州安溪年兄詹晴溪 其二
张天赋（明代）

越峤迢迢与楚津，行行如梦半虚真。宣尼有道甘环辙，孟氏何心肯致臣。

蹠纵百年难谓寿，颜虽如洗未为贫。胸中自有灵丹在，不问街头卖药人。
南郊庆成口号二十首 其二
周密（宋代）

别殿斋居极敬严，外庭职祭亦精虔。事天以实无科扰，应办全支内帑钱。
乾道七年恭上太上皇帝太上皇后尊号十一首
佚名（隋代）

乾元资始，坤元资生。
允也圣德，同实异名。
春王三朝，典册羔行。
咨尔上公，相德以登。
喜雨二首 其二
吴潜（宋代）

莫嫌暴涷势如喷，此是家家老饭盆。雨足蛟龙应得谢，秋登鸡犬亦蒙恩。

频年已喜稼无贼，今岁尤欣禾有孙。回首江南田谷口，西风飒飒倍消魂。
水调歌头 其四
夏元鼎（宋代）

真一北方气，玄武产先天。自然感合，蛇儿却把黑龟缠。

便是蟾乌遇朔，亲见虎龙吞啖，顷刻过昆崙。赤黑达表里，炼就水银铅。

有中无，无中有，两玄玄。生身来处，逆顺圣凡分。下士闻之大笑，不笑不足为道，难为俗人论。

土塞命门了，去住管由君。
尚长道十年离索杯酒话旧，怃然若隔世，醉笔
杨万里（宋代）

麦黄秧碧百家衣，已热犹寒四月时。
雨复觅春无一寸，野蔷薇发酽燕腊。
机简堂自隐静归为万年主人访余林下相与道旧
吴芾（宋代）

吾乡本仙窟，石井尤奇特。
民物生其间，古来盖千亿。
惟师与我家，所居共阡陌。
少小初无殊，长乃分儒释。
己亥九日屏翁约诸孙登高西屿阻风舟行不前遂会于吾家山海图之上往边翁有诗留题因次韵
戴炳（宋代）

良辰乐事两相关，喜我楼台便往还。不用移舟过西屿，只消把往对南山。

风于破帽如相约，菊为新篘欲笑颜。留作千年佳话处，诗翁醉墨照楣间。
次韵王定
刘挚（宋代）

九陌无尘夜霁天，两都风物故依然。车驰马逐灯方闹，地静人闲月自妍。

佛馆醉谈怀旧岁，斋宫诗思锁今年。传闻公子微行处，门外骅骝立绣鞯。
僊游阁
陆游（宋代）

张公一去二百载，杰阁依然横霭中。
徙倚看碑仍看画，时闻柏子落秋风。
望华山遇雨二首 其一
陈琏（明代）

昨日关东来，思与华山遇。如何风雨中，云深不知处。
送司马道士游天台
宋之问（唐代）

羽客笙歌此地违，离筵数处白云飞。

蓬莱阙下长相忆，桐柏山头去不归。
邹氏吴江书舍
王洪（明代）

大道如青天，六经著日月。群贤扬其光，粲然众星列。

胡为千载扬，雕虫事钻穴。残竹侈汉伪，遗灰昧秦阙。

鱼豕竟难辨，郑卫互相越。白石抵真璧，跛牂骋遐辙。

喧啁寒蝉呜，萧瑟秋萤灭。之子秉遐尚，三迁仰遗烈。

铭心诵姬繇，正席敷孔说。夕忌明月驶，朝畏阳景没。

独立披浮云，万里见昭晢。道积身可贵，理悟心自悦。

会当探骊龙，明珠与子掇。
和刘后村梅花百咏
方蒙仲（宋代）

十分元得孤寒力，一点无关坱圠功。
谁令春风来得晚，梅花也不傲春风。
次韵王松陵
陈深（宋代）

江上青山拥县城，江头结屋放歌行。
散人昔有陆钱望，处士今歌补正平。
万顷云涛聊自赏，百年肝胆定谁倾。
休时适有扁舟与，趁得垂虹夜雪晴。
岩石山鼓
邓深（宋代）

有字留诗锦，无皮入药囊。同坚唯铁杖，易穴岂藜床。

况有千年润，能添六月凉。因岩作书院，驰誉比衡阳。
杂咏一百首·赵高
刘克庄（宋代）

归自沙丘后，因专定策功。
国由中府令，帝在望夷宫。
寿沿江黄制置七首 其五
俞德邻（宋代）

父母斯民寄，斯心斯民心。仁哉彼君子，天地融一襟。

得情贵勿喜，顾畏如弗任。神明次公政，所至留棠阴。

宁使民觌德，兹言良足钦。
春妍带雪图
虞集（宋代）

玉茗深宫里，春妍带雪残。可怜五色羽，相并不知寒。
赠别崔司直赴江东兼简常州独孤使君
韩翃（唐代）

爱君青袍色，芳草能相似。官重法家流，名高墨曹吏。

春衣淮上宿，美酒江边醉。楚酪沃雕胡，湘羹糁香饵。

前朝山水国，旧日风流地。苏山逐青骢，江家驱白鼻。

右军尚少年，三领东方骑。亦过小丹阳，应知百城贵。
嘉熙四年九月奉诏改明年元为淳祐闰十二月降德音
岳珂（宋代）

我生淳熙间，今复见淳祐。粤从发覆额，及此已衰耇。

恭惟孝皇圣，是时方在宥。两宫俱万年，薄海同一候。

四时无札疠，仍岁称大有。布政具方策，诒谋谨封守。

中更继代三，更阅改年九。帝心思止当，休命侈诞受。

夫何迩年来，谴告颇辐凑。灾流雨雹行，星以妖彗奏。

乌旸烁天地，蝗害遍田亩。饥氓腹□□，遗穗莽如帚。

莫量天降疵，但见證书咎。嗟予斗升□，滥此符竹剖。

眼看人阱崖，心愧吴父母。忽传一札下，取法四宗旧。

既叶天人助，复期风俗厚。熙陵道化盛，仁祖历年久。

华旦盛太平，中天开永阜。愿言缉熙袭，还见泰和又。

三春霈雷雨，一洗遍宇宙。桁杨空滞冤，缗庾释逋负。

无文祀咸秩，有颣网皆漏。果闻精祲合，悔祸屈伸肘。

先清塞壖尘，猩鼯尽惊走。次反沙碛庐，鸿雁悉驯揉。

三白在腊前，一雨见春后。星躔顺宣夜，潢池息白昼。

人心本易孚，天道常善救。是知天爱君，岂不公所覆。

刍荛志报上，一言发白兽。愿惟实德心，对此岁事首。

帝临心肯贰，俊吁贤必右。体兹生物心，持此经济手。

仁民始及物，育稼须去莠。一念端弗忘，九关真可扣。

补裳傥因线，纳约当自牖。不量疏远姿，尚可感通否。

葵倾久未降，芹献幸匪陋。輶轩应转闻，聊当小人缶。
病中卧闻舂声
陆游（宋代）

妄想说梅犹止渴，真闻舂米固忘饥。
未论炊熟香生甑，已觉抄来雪满匙。
偈颂一百二十三首 其四十六
释普度（宋代）

开口即错，闭口即哑。钉嘴铁舌，一时列下。碧玉盘，无缝罅。
山水图为赵辅作本学教谕克通之子也
曹义（明代）

曲曲溪回洲渚，重重树掩人家。落日数声啼鸟，春风几度山花。
车中闻人说豀涧如水晶色口占一绝
张镃（宋代）

涧水流如活水晶，道傍一语唤人醒。
山林未必渠能说，说著山林便可听。
寄题贯时轩诗
洪刍（宋代）

古人憩息地，不种凡草木。数竿何必多，可以慰幽独。

忘忧玩芳草，怡颜眄庭柯。岂无艳阳节，摇落将如何。

彼美轩中人，澹然对浮云。此君有佳处，心期暗相亲。

萧萧四时色，目击道逾妙。君看竹得风，天然向人笑。
送越山宽归日本
夏曾佑（清代）

正怜相见晚，何忽遽言归。寂寞儒家绪，萧条岁序违。

苍波流断梦，斜日上征衣。明岁蒲帆落，行当款子扉。
句
宋太宗（宋代）

銮舆临紫塞，朔野冻云飞。
小酌
陆游（宋代）

帘外桐疏见露蝉，一壼聊醉嫩寒天。
团脐磊落吴江蟹，缩项轮寒汉水鲂。
投老宦游真漫尔，平生怀抱固超然。
文书缚急何由耐，会向长安市上眠。
偶题
陆文圭（元代）

少年不更事，新学多误人。
桓冲成引语，张禹岂纯臣。
题龙鹄山房
李焘（宋代）

已作清时鸟倦飞，杜鹃更劝阿谁归。
似嫌住处犹城郭，不解推家隐翠微。
弹子岩题名
吴居仁（宋代）

吾侪生江南，远近俱邻乡。
一官皆为贫，糊口走四方。
遇合良独皆，动如参与商。
谁知自有时，朋盍聚炎荒。
外台参计画，幕府佐纪纲。
出宰得壮县，分教涖庠。
曹掾胜三语，簿领真仇香。
不止似人喜，顿觉吾军张。
合坐尊序齿，避席敬行觞。
岩酒纵登览，杖屦陪徜徉。
棋矢以相娱，啸歌情意长。
举酒起祝规，爱我药石良。
古人尚植立，君子道其常。
平生学忠孝，馀力从文章。
临节不可夺，当官有何强。
穷乃见节义，老当志弥刚。
鸿秸在寥廓，骐骥终腾骧。
愿言各勉旃，事业要辉光。
它日先上道，富贵无相忘。
招诸公入社诗十首 其三 招青草
释函可（明代）

一寸青青自耐霜，茂陵骊岳总茫茫。黄尘不独埋红粉，社里莲花比尔香。
延平粹厅十咏·风月堂
陈宓（宋代）

奇哉山水郡，风月以为乡。
何人据其会，胸襟有馀凉。
夜到泗州酬崔使君
陆畅（唐代）

徐城洪尽到淮头，月里山河见泗州。

闻道泗滨清庙磬，雅声今在谢家楼。
古意六首 其二
方一夔（宋代）

谁斧若木枝，铜干苍玉叶。年年来沧波，疑与溟渤接。

戏携赤玉来，跨此寒岌嶪。飘然造殊庭，不用维与楫。

浩浩吹天风，凉气入衣衱。拍浮天汉滨，匏瓜芒熚熚。

黄牛不服箱，放绳掉长鬣。素娥不织裳，抛梭理香颊。

千年苍藓痕，机杼空妥帖。疑是娲皇土，藏去压归箧。

归来不知处，满目迷空堞。惟有卖卜人，知向天根蹑。
浣溪沙 从石楼石壁往来邓尉山中
郑文焯（清代）

一半梅黄杂雨晴，虚岚浮翠带湖明，閒云高鸟共身轻。

山果打头休论价，野花盈手不知名，烟峦直是画中行。
小楼连苑 汉建昭雁足灯，为徐子山赋。
姚燮（清代）

蜡花锈上灵铅，六十三字刓鸿篆。上方省制，大厨供敕，内丞司膳。

阴后甘泉，阳平酸枣，锦蛾掣电。想银筝横柱，玉绳界户，喧华邸、通宵宴。

不分红羊劫变。散多少、宫鸦樯燕。泖庄堕羽，冶城残爪，海东重见。

渭朔秋沉，芦霜砾火，断鸿啼遍。剩羊金一绽，莲辉耿耿，照渐台怨。
送倪尚书归霅川
华岳（宋代）

笔麟图凤久无声，何事权舆复见今。
鲁祭不因夫子肉，齐卿难夺孟轲心。
我公去就何为重，吾道兴亡所系深。
安得期文天未丧，载歌狼跋继遗音。
汉皋思爱女福官作寄沪上
吴曾徯（清代）

东南佳山水，姑苏得八九。吴江清淑气，蔚为凤麟薮。

爱女仅八龄，生时文在手。眉语逗犀心，美容夺螓首。

母授千字文，琅琅皆上口。秀外而慧中，怀琼兼佩玖。

慰我伯道悲，喜嗣中郎后。吾家千里驹，巾帼得未有。

同车加诸胶，同席依我肘。起早朝问寝，归迟夜相守。

承欢胜儿郎，不复离左右。愧我罹涸辙，风尘事奔走。

去时女送爷，江禽啼绿柳。今日爷思女，池花开红藕。

开关历春夏，沪汉隔牛斗。皎月出晴川，青天净无垢。

此情当此夕，浇愁藉歌酒。腰细楚女轻，利屣湘娥丑。

何如我娇见，翘然世无偶。问渠何为然，精华蕴郁久。

体泉源自洁，灵芝根独厚。山泽生龙蛇，是女有是母。
达磨祖师赞
释师观（宋代）

手提金锡，银山铁壁。
对朕者谁，还云不识。
透过玄关，青天白日。
南堂杂兴八首 其六
陆游（宋代）

十里城南禾黍村，白头心事与谁论。惰偷已坠先人训，迂拙仍辜圣主恩。

病退时时亲蠹简，兴来往往出柴门。斜阳倚杖君知否，收点鸡豚及未昏。